| **Benas Matkevičius** |
| --- |
| Gimė | 1983 m. gegužės 23 d. (40 metų)Druskininkai |
| Tautybė | lietuvis |
| Tėvas | Vilmantas Matkevičius |
| Motina | Rasa Matkevičienė |
|  |
| Veikla | treneris, skautas |
| Sritis | krepšinis |
|  |
| Alma mater | Arkanzaso universitetas Montisele (2005) |

**Benas Matkevičius** (g. 1983 m. gegužės 23 d.) – Lietuvos krepšinio treneris, krepšinio skautas.

Biografija
----------

Gimė Vilniaus „Statybos" krepšininko Vilmanto Matkevičiaus ir Vilniaus „Eglės" rankininkės Rasos Matkevičienės šeimoje. Lietuvos sportininkams atsiradus galimybei žaisti užsienio klubuose, 1989 m. šeima persikėlė į Vokietiją. Turi jaunesnį brolį Niką.

Mokėsi vidurinėje mokykloje Kukshafene (Vokietija). Vidurinį mokslą paskutiniais metais užbaigė išvykęs į JAV, Šrivportą (Luiziana). 2001-2005 m. studijavo kalbos/komunikacijų kurse Arkanzaso universitete Montisele, kur įgijo bakalauro laipsnį. 2007-2009 m. mokėsi Diuseldorfo (Vokietija) IST vadybos mokykloje.

B. Matkevičius mokykloje pradėjo žaisti krepšinį, siekė tapti profesionaliu krepšininku. Jis nuvyko į JAV pabaigti Šrivporto vidurinę mokyklą, prieš gaudamas stipendiją antroje NCAA lygoje žaidžiančiame „Arkansas-Monticello" universiteto klube. Čia žaisdamas patyrė traumų, turėjo sudėtingų kelio operacijų. Po jų laukė ilga reabilitacija, todėl gynėjo pozicijoje žaidęs lietuvis nebematė prasmės likti Amerikoje.

Karjera
-------

Profesionalo karjerą pradėjo Vokietijoje, kur 2006-2008 m. žaidė antrosios lygos klube Kukshafeno „BasCats". Žaisti sutrukdė patirtos traumos. Kukshafeno klubas pasiūlė tapti profesionalaus klubo trenerio asistentu. 2008-2011 m. dirbo trenerio asistentu Kukshafeno „BasCats". Komandos vyriausiuoju treneriu tuomet buvo jo tėvas Vilmantas Matkevičius. Matkevičiai Kukshafene pradėjo darbuotis dar 1996 m.

2011 m. balandžio mėn. Rusijos krepšinio čempiono Maskvos CSKA klubo paskirtas į skauto pareigas. Jam teko užsiimti naujų žaidėjų paieška, informacijos apie būsimus varžovus rinkimu. Į CSKA komandą jį pakvietė vyr. treneris Jonas Kazlauskas, buvęs tėvo bendraklubis Vilniaus „Statyboje". Vėliau CASK vairą perėmė Etorė Mesina, kurio treniruojamoje komandoje išdirbo iki 2014 m. birželio mėn. 

Trejus su puse metų Rusijos klube praleidęs krepšinio specialistas papildė NBA lygos „Boston Celtics" klubo trenerių štabą, paskirtas Europos skautu. Dar 2012 m. B. Matkevičius buvo užmezgęs ryšį su Bostonu, kuomet Lenkijoje dirbo skautu U-18 turnyre. Ten jis susipažino su Bostono žaidėjų personalo vadovu Austin Ainge. 2014 m. „Celtics" ieškojo skauto Europoje, taip pasirinkdami lietuvio kandidatūrą.

2013 m. trenerio asistentu pirmą kartą prisijungė prie Lietuvos vyrų krepšinio rinktinės, kurią treniravo Jonas Kazlauskas. Vėliau dirbo asistentu rinktinės trenerių štabuose pas trenerius Dainių Adomaitį, Darių Maskoliūną, Kęstutį Kemzūrą, Kazį Maskvytį.

Pasiekimai
----------

* 2013, 2015 m. antroji vieta su Lietuvos rinktine Europos krepšinio čempionatuose.

Šaltiniai
---------

1. ↑  Ilgas garsaus krepšininko ir garsios rankininkės šeimos kelias į Lietuvą *lrytas.lt*
2. ↑  Benas Matkevičius *linkedin.com*
3. 1 2  Benas Matkevičius – darbo etika išsiskiriantis pagrindinis „Celtics" skautas Europoje *basketnews.lt*
4. ↑  "Celtics" ir rinktinės skautas B.Matkevičius: kai kurie žaidėjai mane vadina ligoniu *eurobasket.lt*
5. ↑  Matkevičiai ir toliau vadovaus Vokietijos antrosios lygos komandai *krepsinis.net*
6. ↑  Benas Matkevičius*cskabasket.ru/en*
7. ↑  Lietuvių gretas Maskvos CSKA klube papildė krepšinio skautas Benas Matkevičius *15min.lt*
8. ↑  Aišku, kas Lietuvos rinktinės trenerių štabe pakeis Kemzūrą *basketnews.lt*]

Nuorodos
--------

* Interview with Celtics scout Benas Matkevicius: "There are no more Giannis Antetokounmpos" *archysport.com*
* Benas Matkevičius *facebook.lt*
* Benas Matkevičius *basketnews.lt*